Možnosti kombinácie liekov pri liečbe suchého kašľa u detí: Stoptusin a Bronchofin kids
Dobrý deň. Dcéra 5 rokov má suchý kašeľ, užíva stoptusin, možem k tomu kombinovať aj Bronchofin kids ? Nakoľko sa mi zdá, že stoptusin veľmi nepomáha, prekašlala celú noc a aj teraz cez deň bez prestávky stále kašle. A to inhalujeme vincentku a robíme aj preplach nosa. Ďakujem veľmi pekne vopred.
Dobrý deň,
ďakujeme za Vašu otázku.
Medzi liekom Stoptussin a zdravotníckou pomôckou Bronchofin kids nebolo pozorované vzájomné ovplyvnenie účinku. Ich súbežné užívanie sa javí byť bezpečné. Vzhľadom však na to, že iba niektoré zdravotnícke pomôcky a výživové doplnky podliehajú klinickému skúšaniu, prípadné interakcie nemuseli byť zachytené.
Suchý kašeľ je charakterizovaný ako dusivý, neproduktívny, teda z priedušiek nedochádza k vykašliavaniu hlienu. Naopak vlhký kašeľ je produktívny a v dýchacích cestách je prítomný hlien. Ak je hlien príliš hustý, je sťažené jeho vykašliavanie. To sa môže prejaviť záchvatom kašľa najmä v polohe ležmo. Ak sú v dýchacích cestách prítomné hlieny, je potrebné prehodnotiť liečbu kašľa. Stoptussin nepodávajte pridlho, aby ste nebránili očiste dýchacích ciest. Suchý, dusivý kašeľ môže byť taktiež príznakom začínajúceho zápalu horných alebo dolných dýchacích ciest. Pri jeho pretrvávaní je preto vhodné podstúpiť lekárske vyšetrenie. Zároveň dbajte na pravidelný príjem tekutín, vetranie priestorov a zvlhčovanie vzduchu.
Prajem pekný zvyšok dňa.
S pozdravom
PharmDr. Veronika Kiabová